Danir ætla að hætta alfarið að nota bóluefnið frá AstraZeneca. Danska ríkisútvarpið greindi frá þessu fyrir skömmu, um 150.000 hafa fengið fyrri sprautuna af bóluefninu í Danmörku.
Danir hættu að nota bóluefni AstraZenca tímabundið 11. mars, líkt og mörg önnur ríki. Nú virðast stjórnvöld hafa tekið ákvörðun um hætta alfarið notkun á bóluefninu. Vika er síðan að Lyfjastofnun Evrópu komst að þeirri niðurstöðu að skrá ætti blóðtappa sem sjaldgæfa aukaverkun bóluefnisins. Alls hafa nærri 150.000 fengið eina sprautu af AstraZeneca í Danmörku og 595 hafa verið fullbólusett með efninu. Vitað er að ein kona lést nokkrum dögum eftir að hafa fengið bóluefnið.
Nú eru uppi sömu áhyggjur með bóluefni Janssen, Lyfjastofnun Evrópu rannskara möguleg tengsl við blóðtappa. Fari svo svo að það verði ekki heldur notað í Danmörku hefur það veruleg áhrif á bólusetningaáætlun. Stjórnvöld í Danmörku stefna á að klára bólusetningar 25. júlí en danska ríkisútvarpið greindi frá því í gær að ef aðeins verði notast við bóluefni frá Pfizer og Moderna ljúki bólusetningum ekki fyrr en undir lok árs.